Prvé kolo budúcoročných prezidentských volieb sa bude konať v sobotu 15. marca.
Prezidenti Slovenskej republiky
Michal Kováč
Narodil sa 5. augusta 1930 v Ľubiši, okres Humenné. Po ukončení Vysokej školy ekonomickej v Bratislave pracoval v Štátnej banke československej (ŠBČS). V rokoch 1964-65 prednášal na Kube, neskôr bol námestníkom riaditeľa Živnobanky v Londýne. Po vylúčení z KSČ v roku 1970 pôsobil v bratislavskej pobočke ŠBČS.
V decembri 1989 sa stal ministrom financií, miezd a cien Slovenskej republiky, rezort viedol do mája 1991. V júni 1990 bol zvolený za poslanca Federálneho zhromaždenia, vo voľbách v roku 1992 opätovne za poslanca FZ a následne za predsedu FZ.
Ako kandidáta Hnutia za demokratické Slovensko (HZDS) ho 15. februára 1993 poslanci NR SR 106 hlasmi v tajnom hlasovaní zvolili za prvého prezidenta Slovenskej republiky. Inaugurácia sa uskutočnila 2. marca 1993 v Bratislave. Jeho funkčné obdobie sa skončilo 3. marca 1998, prezidentských právomocí sa ujala vláda Vladimíra Mečiara.
Rudolf Schuster
Narodil sa 4. januára 1934 v Košiciach. Vyštudoval stavebné inžinierstvo a od roku 1962 bol zamestnaný vo Východoslovenských železiarňach Košice. Od roku 1974 pracoval ako podpredseda Mestského národného výboru v Košiciach.
V rokoch 1983-86 bol primátorom Košíc. V rokoch 1964-90 bol členom KSČ, od roku 1986 členom Ústredného výboru KSS a členom Predsedníctva ÚV KSS. Predsedom Východoslovenského krajského národného výboru Košice bol od roku 1986 do 30. novembra 1989, kedy sa stal predsedom SNR. V júli 1990 bol vymenovaný za veľvyslanca ČSFR v Kanade.
V rokoch 1993-94 pôsobil na Ministerstve zahraničných vecí SR, v komunálnych voľbách v novembri 1994 a 1998 bol zvolený za košického primátora. V rokoch 1990-97 bol bez politickej príslušnosti a v roku 1998 založil Stranu občianskeho porozumenia (SOP). V máji 1999 bol Rudolf Schuster zvolený v prvej priamej voľbe za prezidenta SR.
Ústavný zákon o priamej voľbe prezidenta schválila NR SR 14. januára 1999 a Rudolf Schuster 15. mája 1999 v prvom kole prezidentských volieb vyhral so ziskom 34,58 percenta hlasov oprávnených voličov nad Vladimírom Mečiarom, ktorý získal 27,18 percenta hlasov.
29. mája 1999 sa v druhom kole Rudolf Schuster stal víťazom prvej priamej voľby prezidenta Slovenskej republiky. Získal 57,18 percenta platných hlasov, Vladimír Mečiar získal 42,82 percenta. Inaugurácia Rudolfa Schustera do prezidentského úradu sa uskutočnila v Bratislave 15. júna 1999.
Ivan Gašparovič
Narodil sa 27. marca 1941 v Poltári. Vyštudoval Právnickú fakultu Univerzity Komenského a od roku 1968 pôsobil na Katedre trestného práva, kriminológie a kriminalistiky Právnickej fakulty UK. V roku 1990 sa stal prorektorom UK, od júla 1990 zastával funkciu generálneho prokurátora ČSFR.
Členom Hnutia za demokratické Slovensko (HZDS) bol od roku 1992, v júni 1992 bol zvolený za poslanca SNR za HZDS a stal sa predsedom Slovenskej národnej rady (SNR), neskôr Národnej rady (NR) SR. Po parlamentných voľbách v roku 1994 znovu vykonával funkciu predsedu NR SR. V júli 2002 založil Hnutie za demokraciu (HZD), ktorého sa stal predsedom.
Od roku 2002 bol opäť pedagógom na Právnickej fakulte UK. V prvom kole prezidentských volieb 4. apríla 2004 sa umiestnil za Vladimírom Mečiarom, ktorý získal 650 242 hlasov voličov, teda 32,73 percenta. Ivana Gašparoviča volilo 442 564 voličov, čiže 22,28 percenta. V druhom kole 17. apríla 2004 získal Ivan Gašparovič hlasy 1 079 592 občanov a jeho protikandidát Vladimír Mečiar podporu 722 368 voličov.
Gašparovič získal 59,91 percentnú podporu, Mečiara podporilo 40,09 percenta voličov. Dňa 15. júna 2004 bol inaugurovaný na post prezidenta Slovenskej republiky. Ivan Gašparovič sa stal 4. apríla 2009 opäť víťazom prezidentských volieb a ako prvý prezident SR vykonáva funkciu opätovne ďalších päť rokov na základe podpory 1 234 787 voličov, teda 55,53 percenta všetkých platných hlasov.
Jeho protikandidátke Ivete Radičovej dalo hlas 988 808 občanov, čo je 44,46 percenta zo všetkých platných hlasov voličov. Občania SR odovzdali kandidátom 2 223 595 platných hlasov. Jeho funkčné obdobie sa končilo 15. júna 2009, keď bol opäť inaugurovaný ako prezident SR.
Priama voľba prezidenta Slovenskej republiky
14. januára 1999
Poslanci NR SR schválili ústavný zákon o priamej voľbe hlavy štátu.
13. apríla 1999
Z 11 návrhov na kandidatúru prijal predseda parlamentu Jozef Migaš desať. Akceptoval stranícke návrhy na Rudolfa Schustera, Jána Slotu a Vladimíra Mečiara. Z občianskych kandidátov prijal kandidatúry Magdalény Vášáryovej, Juraja Lazarčíka, Ivana Mjartana, Juraja Šveca, Michala Kováča, Borisa Zalu a Jána Demikáta.
11. mája 1999
Občiansky kandidát, exprezident Michal Kováč sa verejne v televíznom prenose vzdal kandidatúry v prospech prokoaličného kandidáta Rudolfa Schustera.
15. mája 1999
Uskutočnilo sa prvé kolo priamej voľby prezidenta SR. Zúčastnilo sa na ňom 73,89 percenta oprávnených voličov. Do druhého kola postúpil Rudolf Schuster (34,58 percenta) a Vladimír Mečiar (27,18 percenta).
29. mája 1999
V druhom kole prezidentských volieb zvíťazil Rudolf Schuster. Získal 57,18 percenta platných hlasov zúčastnených voličov. Jeho protikandidáta Vladimíra Mečiara podporilo 42,82 percenta voličov.
15. júna 1999
Rudolf Schuster bol slávnostne inaugurovaný za prezidenta.
8. januára 2004
Predseda NR SR Pavol Hrušovský vyhlásil termín priamych prezidentských volieb na 3. apríla.
31. januára 2004
O post hlavy štátu sa uchádzalo 12 kandidátov. Minister zahraničných vecí Eduard Kukan vstúpil do prezidentských volieb ako kandidát SDKÚ. Expremiér a poslanec Vladimír Mečiar bol kandidátom ĽS-HZDS. Rudolf Schuster s Ivanom Gašparovičom vstúpili do súboja ako občianski kandidáti a zároveň predložili aj hárky s podpismi poslancov.
Kandidátom kresťanských demokratov bol poslanec František Mikloško. Bratislavského župana Ľuba Romana, ktorý išiel do volieb ako občiansky kandidát, podporila Aliancia nového občana (ANO). Ďalšiemu nezávislému kandidátovi, bývalému veľvyslancovi SR v USA Martinovi Bútorovi deklarovalo podporu Slobodné fórum. Banskobystrického primátora Jána Králika podporila SDĽ.
Šéf Ľavicového bloku Jozef Kalman sa tiež rozhodol uchádzať o podporu voličov v prezidentských voľbách. Do volieb vstúpil ako občiansky kandidát aj martinský primátor Stanislav Bernát a bývalý štátny tajomník ministerstva zahraničných vecí Jozef Šesták. Dôveru občanov chcel získať žurnalista Július
18. marca 2004
Predseda NR SR Pavol Hrušovský informoval ministerstvo vnútra a ústrednú volebnú komisiu (ÚVK) pre prezidentské voľby o vzdaní sa kandidatúry Ľuba Romana. Počet kandidátov na prezidenta SR sa znížil na 11.
3. apríla 2004
Do druhého kola prezidentských volieb postúpili Vladimír Mečiar a Ivan Gašparovič. Mečiar získal 650 242 hlasov voličov, teda 32,73 percenta. Ivana Gašparoviča volilo 442 564 voličov, čiže 22,28 percenta. Eduard Kukan získal 22,09 percent a skončil tretí s podporou 438 920 hlasov, postup do druhého kola mu tak ušiel o 3 644
17. apríla 2004
Víťazom prezidentských volieb sa stal Ivan Gašparovič. Získal hlasy 1 079 592 občanov. Jeho protikandidát Vladimír Mečiar získal podporu 722 368 voličov. Gašparovič získal 59,91 percentnú podporu, Mečiara podporilo 40,09 percenta voličov. K volebným urnám pristúpilo 43,50 percenta voličov. V zoznamoch bolo zapísaných 4 202 597 oprávnených voličov. Obálky boli vydané 1 828 307 voličom. Odovzdaných bolo 1 827 282 obálok, čiže o 1 025 obálok menej. Platných bolo 1 801 960 hlasov.
15. júna 2004
V Bratislave sa konala inaugurácia Ivana Gašparoviča.
8. januára 2009
Predseda NR SR Pavol Paška vyhlásil prvé kolo volieb prezidenta SR na 21. marca a prípadné druhé kolo na 4. apríla.
3. februára 2009
Oficiálne zaregistrovanými kandidátmi na post prezidenta SR boli Dagmar Bollová, prezident Ivan Gašparovič, ktorého podporili Smer-SD a SNS, predsedníčka Slobodného fóra Zuzana Martináková, kandidát ĽS-HZDS Milan Melník, kandidát Konzervatívnych demokratov Slovenska František Mikloško, spoločná kandidátka opozície Iveta Radičová a kandidát Komunistickej strany Slovenska Milan Sidor.
21. marca 2009
Konalo sa 1. kolo volieb prezidenta republiky. Z oficiálnych výsledkov prvého kola volieb prezidenta vyplynulo, že do 2. kola prezidentských volieb postúpil Ivan Gašparovič a Iveta Radičová. Ivan Gašparovič so ziskom 876 061 hlasov, čo predstavuje 46,70 percenta platných hlasov zúčastnených voličov. Ivetu Radičovú podporilo 713 735 voličov, čiže 38,05 percenta. Právo voliť podľa voličských zoznamov malo 4 339 331 voličov. Z nich k volebných urnám prišlo 43,63 percenta a odovzdali 1 875 629 platných hlasov.
4. apríla 2009
Víťazom prezidentských volieb 4. apríla sa stal Ivan Gašparovič. Ako prvý prezident SR vykonáva funkciu opätovne ďalších päť rokov na základe podpory 1 234 787 voličov, teda 55,53 % všetkých platných hlasov. Jeho protikandidátke Ivete Radičovej dalo svoj hlas v 2. kole tretej priamej voľby prezidenta 988 808 občanov, čo je 44,46 percenta zo všetkých platných hlasov voličov. Občania SR odovzdali kandidátom 2 223 595 platných hlasov.
15. júna 2009
V Bratislave sa konala druhá inaugurácia Ivana Gašparoviča.
19. decembra 2013
Predseda Národnej rady SR Pavol Paška vyhlásil prvé kolo prezidentských volieb na sobotu 15. marca 2014. Druhé kolo stanovil na sobotu 29. marca. Do druhého kola volieb postupujú dvaja kandidáti, ktorí získali najväčší počet platných hlasov.